Terje Moe Gustavsen

Terje Moe Gustavsen (født 20. oktober 1954 i Larvik, død 4. mai 2019) var en norsk politiker (Ap) og tjenestemann. Han var samferdselsminister i Jens Stoltenbergs første regjering fra 17. mars 2000 til 19. oktober 2001.

Liv og virke 
Gustavsen var født i Larvik og vokste opp i Siljan. Han arbeidet i ulike stillinger i Postverket mellom 1970 og 1987. Fra 1981 til 1987 hadde han verv som sekretær, nestleder og leder i Oslo-avdelingen av Den norske Postorganisasjon. Fra 1987 til 1990 var han kartellsekretær i Statstjenestemannskartellet og mellom 1990 og 1999 leder av LO Stat (tidligere Statstjenestemannskartellet).  Han satt i Arbeiderpartiets sentralstyre 1992-1999. 

Gustavsen var statssekretær ved Statsministerens kontor i seks måneder i 1997. Mellom 1999 og 2000 var han strategidirektør i Telenor Installasjon og Service. Fra 2002 til 2005 var han direktør i arbeidsgiverforeningen NAVO, og var personaldirektør i SAS Braathens fra 2005 til 2007. I 2007 var han en kort periode ansatt i Arbeidsgiverforeningen Spekter som spesialrådgiver. Fra 12. november 2007 og frem til sin død var han vegdirektør og leder for Statens vegvesen.

Blant mange områder i sitt virke som vegdirektør var trafikksikkerhet et innsatsområde som Gustavsen var spesielt opptatt av. Som leder var han en aktiv og utrettelig pådriver i kampen mot trafikkdøden. Som samferdselsminister var det han som fremmet Nullvisjonen for Stortinget, som ble vedtatt i 2002. Når Gustavsen overtok i  2007 mistet 233 livet på norske veier. Utviklingen har gått riktig vei – til 108 i 2018. Norge har – under Gustavsens ledelse - blitt et foregangsland innen trafikksikkerhet som verden ser til. De fire siste årene har Norge hatt den laveste risikoen for å miste livet i trafikken i Europa, ifølge European Transport Safety Council.

Referanser

Eksterne lenker 
 

Norske samferdselsministre
Ap-statsråder
Statsråder i Regjeringen Stoltenberg I
Norske statsråder etter 1945
Statssekretærer fra Ap
Norske embets- og tjenestemenn
Personer tilknyttet SAS Group
Norske fagforeningspersoner
Personer fra Larvik kommune
Personer fra Siljan kommune
Norske vegdirektører